לאנה לאנג

גרסת ארץ-1

בסיפורים המקוריים של סופרבוי, לאנה הייתה הנערה שגרה בשכנות לבית משפחת קנט בסמולוויל והייתה מושאו הרומנטי של סופרבוי. בסיפורי תור הכסף, לאנה לעיתים התנהגה כדמות צעירה של לויס, מנסה רוב זמנה להוכיח כי סופרבוי וקלארק קנט הם אותו אדם.
במקרה אחד, לאנה הצליחה להציל חייזר דמוי חרק שנלכד תחת עץ שנפל בסמולוויל. כאות תודה על הצלתו, החייזר נתן לה טבעת ביו-גנטית אשר איפשרה לה לרכוש תכונות של חרק בדומה לעכבישניים. לאנה יוצרת לעצמה תחפושת ומסכה שדומה לדבורת הדבש ויוצרת לעצמה את הזהות של "מלכת החרקים", עימה היא יוצאת למספר הרפתקאות. ללאנה מספר הרפתקאות נוספות עם סופרבוי וקבוצת לגיון גיבורי-העל. עוד מופיע בכמה סיפורי תור הכסף הוא דודה של לאנה, פרופסור פוטר, מדען אקצנטרי ומוזר.
אחרי שלאנה וקלארק סיימו את שנות התיכון, לאנה הולכת למכללה ולבסוף נעשית שדרנית טלוויזיה; כבוגרת, היא נעשית יריבתה של לויס ליין על יחס רומנטי מצידו של סופרמן בקומיקס של שנות ה-60, כאשר לעיתים קרובות מופיעה בכותר "חברתו של סופרמן, לויס ליין". 
במהלך שנות ה-70 ותחילת שנות ה-80 של המאה ה-20, לאנה נעשית מנחה בערוץ חדשות הערב WGBS במטרופוליס כשדרנית משנה לקלארק קנט. המשיכה שלה לסופרמן בזמן הזה דועכת לאיטה ומשאירה את סופרמן פנוי לזרועותיה של לויס ליין. לאנה בהמשך נעשית מעורבת רומנטית עם גיבור-על חייזרי בשם "ורטוקס". לבסוף לאנה וקלארק מעורבים רומנטית בסיפורים הקודמים למאורעות המשבר בעולמות האינסופיים.

גרסת ארץ-2

בתחילת שנות ה-80 של המאה ה-20, עם השימוש במערכת המולטי-יקומים שהמציאה חברת DC, נוספה לדמותה של לאנה לאנג גרסה מקבילה מארץ-2, עולם ביתם של חברת הצדק של אמריקה ושל כמה מגיבורי-העל מתור הזהב. לאנה מארץ-2 הוצגה לראשונה בחוברת Superman Family #203 מספטמבר/אוקטובר 1980. לפי גרסה זו, בתחילת שנות ה-50 של המאה ה-20, לאנה לאנג הצטרפה למערכת העיתון הבדיונית "הדיילי סטאר" (לפני שזו נקראה "הדיילי פלאנט") כמבקרת טלוויזיה. היא מספרת לקלארק קנט שהיא ומשפחתה עזבו את סמולוויל כשהיא הייתה מאוד צעירה ומסבירה מדוע הם לא נפגשו כשהיו נערים כמו מקביליהם מארץ-1.
לאחר מכן, לאנה הופכת למלכת החרקים כמו בארץ-1, כאשר בשונה מקודם לאנה מקבלת קמע מסתורי מאביה הארכאולוג. אביה אומר לה שהקמע נוצר כדי לאפשר לפרעה לשלוט ולהטות את המון הארבה שאיים על מצרים העתיקה. לרוע המזל, הקסם המשויך לקמע הוטען אנרגטית על ידי צליל הכנפיים של החרקים המתקרבים, וצליל טיסתו העל-קולית של סופרמן דמה מספיק כדי להפעיל את הקסם. לפיכך אולצה לאנה לייצר חליפת כיטין זהובה-חומה שארוגה על ידי טוואי המשי תחת שליטתה ולאמץ את האלטר אגו של נבלת-העל מלכת החרקים.
אחרי קרב ראשוני עם סופרמן, מלכת הדבורים נפלה תחת השפעתו המנטלית של אולטרה-יומנייט, יריבו של סופרמן, שהשאיר אותה תחת השפעת הכישוף ומנע ממנה לחזור למצב נורמלי. סופרמן מארץ-2 יכול היה למצוא נסיוב לכישוף, שאיתו לאנה יכלה להסיר את הדחף מעליה ולגרום לה להשתמש בקסם הקמע לטובתה. בהמשך, מלכת החרקים של ארץ-2 יכלה להשתמש בכוחותיה כדי לסייע לסופרמן בשעת הצורך. גרסה זו של לאנה לאנג נמוגה מהקיום עם תחילתו של המשבר בעולמות האינסופיים.

העידן המודרני

לאחר המיני סדרה המשבר בעולמות האינסופיים של שנים 1985-1986, מספר אלמנטים בהיסטוריה של הדמות שוכתבו מהיסוד, החל בחוברת Man of Steel #1 בכתיבתו של ג'ון ביירן. במאורעות שלאחר המשבר, לאנה הייתה חברת ילדות של קלארק וביניהם שרר מתח רומנטי. אחרי סיום לימודי התיכון, קלארק לקח את לאנה לטיול באומרו שיש לו להגיד לה משהו מאוד חשוב. לאנה חשבה שקלארק יציע לה נישואים אך במקום זאת קלארק חשף את סודותיו בפניה והראה לה את זה מוחשית כשעף איתה מסביב לעולם. הוא הסביר לה שהוא צריך לעזוב את סמולוויל כדי לעזור לאנושות ברחבי העולם. קלארק נישק את לאנה לשלום. תגובתה הייתה הלם חזק לא רק בשל גילוי סודותיו אלא גם בגלל ההבנה שלקלארק לא היה כל רגש רומנטי כלפיה. לאנה נשארה לבדה ושבורת לב. אחרי שלאנה התעמתה מולו שנים לאחר מכן, קלארק הרגיש נורא על כך שפגע בה.
כשקלארק גילה את זהותו לעולם כסופרמן שנים אחר כך, לאנה האבודה והעצובה הסיקה את זהותו האמיתית והחלה לעקוב אחריו במידה כזאת שלקס לות'ר הבחין בתדירות שבה היא מופיעה בקרבת גיבור-העל והעביר אותה עינויים קשים כדי לנסות להוציא כל מידע פנימי עליו. למרות זאת, לאנה שמרה בגבורה על סודו של סופרמן ולאחר שהוא הציל אותה מערכת היחסים ביניהם חזרה להיות תקינה, אם כי מרוחקת. שלא כמו גרסת ארץ-1 שלפני המשבר, לאנה לא פצחה בקריירה עיתונאית משלה או שנאבקה עם לויס ליין על אהבתה לסופרמן וגם לא שיחקה תפקיד חשוב בחייו של קלארק במטרופוליס. 
מערכת היחסים של קלארק ולאנה שוכתבה שוב במיני סדרה "סופרמן: זכות מלידה" משנת 2003, בכתיבתו של מארק וייד. קשת סיפור זו, שלוקחת השראה מסדרת הטלוויזיה סמולוויל, מראה גם כי בין קלארק ללאנה הייתה מערכת יחסים רומנטית בנעוריהם. בתחילת הסיפור, לאנה עזבה זה מכבר את סמולוויל לאחר שובו של קלארק ממסעו חובק העולם. עם חזרתו, קלארק המאוכזב מגלה כי לאנה עזבה וכי לא נשמע ממנה מאז. בעקבות סיפור זה, אין כל איזכור נוסף לחייהם המשותפים.
שנים לאחר מכן בהמשכיות שלאחר המשבר, לאנה מתחתנת עם פיט רוס ושניהם מתגוררים בסמולוויל ומנהלים חיים שקטים ורגועים. ללאנה נולד בן לו היא קוראת על שם חברם המשותף קלארק, וזאת לאחר שסופרמן מציל את חייו כאשר תאונת דרכים גורמת לה להיכנס ללידה מוקדמת. פיט החל בקריירה פוליטית ונבחר לסנאט. בשנת 2000, פיט רוס הופך לסגן הנשיא של לקס לות'ר במסע הבחירות שלו לנשיאות ארצות הברית. השניים זוכים בבחירות, ולאנה עוברת עם פיט לוושינגטון הבירה. בסופו של דבר, לקס לות'ר עוזב את תפקידו ופיט רוס הופך לנשיא ארצות הברית, כאשר לאנה משמשת בתור הגברת הראשונה של ארצות הברית. כשיחסיה עם פיט מתחילים לעלות על שרטון, לאנה מנסה להתחבר שוב לקלארק, למורת רוחה של לויס ליין, כעת אשתו. פיט ולאנה חזרו לתקופה קצרה לאחר שסופרמן הציל את שניהם ממוות בחוברת The Adventures of Superman #647. 
בחוברת Superman #654, עורך הדיילי פלאנט פרי וייט מדווח כי לאנה לאנג נהייתה המנכ"ל של חברת "לקסקורפ", חברתו הקודמת של לקס לות'ר.

האביר האפל: לאנה לאנג

ברומן הגרפי "באטמן: האביר האפל חוזר" אותו כתב פרנק מילר, לאנה היא אשה מבוגרת וכבדת משקל, והיא עורכת ראשית ב"דיילי פלאנט". לאורכו של הסיפור, היא התומכת הראשית בבאטמן והיא מופיעה בתוכניות טלוויזיה בוויכוח מתמשך הנוגע לשיטותיו והשפעתו של באטמן על העולם.

אזכור במדיות נוספות

בפיילוט הטלוויזיה הכושל "ההרפתקאות של סופרבוי" משנת 1961, לאנה לאנג הופיעה לראשונה על המסך. את הדמות גילמה באני האנינג לצידו של השחקן ג'וני רוקוול כסופרבוי. בתחילת 1966 הופיעה דמותה של לאנה בסדרת האנימציה "ההרפתקאות של סופרבוי" בקטעים שהורכבו מ"ההרפתקאות החדשות של סופרמן" וסדרות אנימציה אחרות.
בסרטו של ריצ'רד דונר "סופרמן" משנת 1978, לאנה מופיעה בקצרה בסצנה בתיכון סמולוויל, שבה הופיעה כמעודדת שהייתה לה התאהבות נראית לעין בקלארק למרות שהחבר הנוכחי שלה היה שחקן פוטבול בשם בראד. את דמותה גילמה השחקנית דיאן שרי.
בסרט הקולנוע "סופרמן 3" משנת 1983 של הבמאי ריצ'רד לסטר, גילמה את לאנה לאנג השחקנית אנט אוטול. בסרט הזה לאנה היא גרושה עם ילד בשם ריקי. חברה לשעבר, בראד, היה בריון שהתעמר בקלארק בילדותו, וכעת הוא שומר ביטחון שיכור שעדיין רודף אחרי לאנה.
בשנות ה-80 המאוחרות שודרה סדרת טלוויזיה בשם "סופרבוי". לאנה גולמה על ידי השחקנית סטייסי היידוק. בגרסה הזאת, לאנה הייתה חברה לטווח ארוך של קלארק אשר ליוותה אותו לאוניברסיטת שוסטר (ע"ש ג'ו שוסטר, מיוצריו של סופרמן) ואחר כך בסוכנות שעוסקת בדברים יוצאי דופן. היא וקלארק חקרו מקרים מסתוריים שמתרחשים בקפיטול סיטי, פלורידה.
דמותה של לאנה הופיעה פעם יחידה בסדרת הטלוויזיה "לויס וקלארק: הרפתקאותיו החדשות של סופרמן", והיא גולמה על ידי השחקנית אמילי פרוקטר. לאנה הופיעה בפרק המתרחש ביקום מקביל שבו לויס נעלמה במהלך מסע ביער האמזונאס ולאנה מאורסת לקלארק ודוחקת בו לשמור על כוחותיו העל-אנושיים בסוד מתוך פחד שהממשלה תכלא אותו מאחורי סורג ובריח ותערוך בו ניסויים. כאשר לויס מהעולם האמיתי משכנעת אותו להפוך לסופרמן לאנה מסיימת את היחסים ביניהם.
פרק הפיילוט של "סופרמן: סדרת האנימציה" שמר על נאמנות להמשכיות שלאחר המשבר, כאשר לאנה לאנג היא הראשונה שיודעת על כוחותיו של קלארק, והייתה לה התאהבות ממושכת בקלארק. בהמשך הסדרה, לאנה הופיעה כמבוגרת כמעצבת בגדים בעלת שם עולמי. בפרק My Girl לאנה הבוגרת נראית לראשונה כשהיא מנהלת מערכת יחסים עם לקס לות'ר, והיא מנסה להעביר לקלארק מידע על תוכניותיו של לות'ר. את לאנה הצעירה דיבבה השחקנית קיילי שמידט, ואת לאנה הבוגרת דיבבה השחקנית ג'ולי פישר.

סמולוויל

בשבע העונות הראשונות של הסדרה סמולוויל, לאנה לאנג מגולמת על ידי השחקנית קריסטין קרוק. בניגוד לקומיקס, שם שיערה הוא ג'ינג'י, בסדרה לאנג מופיעה עם שיער שחור וחלק. לפי גרסת הסדרה, לאנה לאנג היא יתומה שגודלה על ידי דודתה נל. היא מנהלת את בית הקפה "הטאלון" (בעונות 1-3), המצוי בבעלות משותפת שלה ושל לקס לות'ר. במשך העונה הראשונה חברהּ הוא ספורטאי קבוצת הפוטבול ויטני פורדמן. בסוף העונה פורדמן מתגייס לצבא האמריקני, ובמהלך העונה השנייה היא מתבשרת שהוא נהרג בקרב. בשנתה האחרונה בתיכון לאנה מפתחת רומן עם בחור המבוגר ממנה בכמה שנים, תלמיד קולג' בשם ג'ייסון טיג. מערכת היחסים מהווה מוקד לעלילת העונה השלישית. במספר פרקים במהלך העונה הרביעית לאנה מושפעת מכוחות זמניים של מכשפה מימי הביניים המשתלטת עליה.
במהלך הסדרה היא מתאהבת בקלארק קנט הצעיר, אחרי שזה הציל אותה פעמים רבות מספור. מערכת היחסים ביניהם משתבשת בגלל סודו של קלארק, שנסתר ממנה עד לסוף העונה השישית. היא מפתחת מערכת יחסים מורכבת עם שותפה לעסקים לקס לות'ר, ובמהלך העונה השישית היא נישאת לו, בד בבד עם גילוי סודו של קלארק. הנישואים נכפים עליה ברגע האחרון על ידי אביו של לקס, ליונל לות'ר, שמאיים כי הוא יהרוג את קלארק אם היא לא תינשא ללקס. לאנה לבסוף בורחת מלקס על ידי ביום מותה בפיצוץ, ונחשבת למתה עד לאמצע העונה השביעית. ביום מותה התאפשר על ידי גניבת שיבוט גופה הזהה גנטית ללאנה מאחד מהפרויקטים של לקס, שעסק בשיבוט בני אדם.
במהלך העונה השביעית קלארק ולאנה מפתחים את מערכת היחסים ביניהם על בסיס של שותפות, כאשר היא מודעת לסודו ומדרבנת אותו לרתום את כוחותיו לעזרת האנושות. ברייניאק מנצל את מערכת היחסים הזו ומדביק את לאנה בוירוס, שגורם לה תרדמת המלווה בכאב. על ידי כך הוא מנסה לתמרן את קלארק לעשות כרצונו. ברייניאק מובס לבסוף ולאנה מתעוררת מהתרדמת, אך מתרחקת מקלארק. היא מותירה לו מאחור קלטת פרידה, בה היא אומרת כי הפרידה תעזור לשניהם וכי כך קלארק יצליח להתגבר על חששותיו ולרתום את כוחותיו לטוב. לאנה חוזרת למספר פרקים בעונה השמינית, לאחר שניצלה את זמן הפרידה כדי להתאמן בהתגוננות וחוסן נפשי לקראת גניבה נוספת מאחד מהפרויקטים של לקס - הפעם חליפת כוח תת-עורית, שתיתן לה כוחות הדומים לאלו של קלארק, ותמנע את האפשרות שתיפגע בשנית. לקס הפגוע נוקם בזוג, וגורם לחליפה להזדהם בקריפטונייט. כעת, הקרינה שבוקעת מעורה של לאנה קטלנית לקלארק, והשניים נאלצים להיפרד.